
Treoirlínte d’iarratasóirí

SCÉIM NA LITRÍOCHTA (2026)

Treoirlínte:
Cuireann na treoirlínte seo eolas ar fáil faoi Scéim na Litríochta (2026).

Cuideoidh siad leat: 

•		cinneadh a dhéanamh an bhfuil d’eagraíocht cáilithe le cur isteach ar mhaoiniú faoin scéim seo,
•	iarratas a ullmhú ina bhfuil an t-eolas go léir atá de dhíth. 

Léigh go cúramach iad, le do thoil, sula dtabharfaidh tú faoin iarratas a chomhlánú. 
  
[bookmark: _Hlk119506244][bookmark: _Hlk119506354]1. Mar gheall ar an scéim seo

Tá maoiniú á chur ar fáil ag Foras na Gaeilge d’eagraíochtaí in Éirinn chun deis a thabhairt dóibh litríocht na Gaeilge a chur chun cinn. 

Aidhmeanna 

· Léiriú gur cuid lárnach de chultúr na hÉireann iad litríocht na Gaeilge agus an Ghaeilge féin 
· Cothú lucht féachana nua agus ilghnéitheacha trí rannpháirtíocht an phobail a tharraingt ar litríocht na Gaeilge 
· Eolas faoi litríocht na Gaeilge a chur os comhair an phobail	
	
Cuspóirí 

· Deiseanna úsáide, teagmhála agus cumarsáide a sholáthar do phobal litríochta na Gaeilge
· Nósanna léitheoireachta agus scríbhneoireachta i nGaeilge a chothú agus a bhuanú trí eispéireas dearfach agus saibhir a chur ar fáil 

Tréimhse mhaoinithe 11 mhí atá ar fáil d’iarratasóirí, agus beidh uasmhéid an mhaoinithe ag brath ar incháilitheacht faoi réir chomhlíonadh na gcritéar thíosluaite. 

Beidh an scéim iomaíoch seo oscailte d’iarratasóirí, idir dheontaithe reatha agus iarratasóirí nua, ó áit ar bith in Éirinn, agus caithfear le gach uile iarratas ar an dóigh chéanna tríd an bpróiseas measúnaithe. 

De bhrí gur scéim iomaíoch í, ní féidir barántas a thabhairt go gcuirfear maoiniú ar fáil faoin scéim do cheann ar bith de na deontaithe reatha. Tá súil againn go mbeidh éileamh mór ar an scéim seo agus beidh maoiniú le tairiscint do líon teoranta iarratasóirí. 

Is le hairgead poiblí a bhronntar deontais, agus tá dualgais reachtúla ar Fhoras na Gaeilge luach ar airgead gach tionscadail mhaoinithe a dheimhniú.

Molann Foras na Gaeilge d’iarratasóirí cómhaoiniú a lorg le haghaidh tionscadal, nuair is cuí, agus comhoibriú le heagraíochtaí eile leis an luach is fearr a fháil ó dheontas Fhoras na Gaeilge.

2. An féidir linne cur isteach air?

Le bheith incháilithe le cur isteach ar an scéim seo caithfidh d’eagraíocht a bheith in ann na critéir cháilitheacha seo a leanas a chomhlíonadh;

· Is eagraíocht é an t-iarratasóir faoi stiúir coiste nó boird le sainróil dheimhnithe, le bunreacht, ráiteas bainc cothrom le dáta in ainm an iarratasóra agus cuntais deimhnithe ag cuntasóir cairte, sonraí cánach agus seicliosta um chumhdach leanaí má bhaineann nó comhlacht, gnólacht, trádálaí aonair cláraithe le meabhrán agus airteagail, ráiteas bainc cothrom le dáta 
· Tá cuntas bainc ag an iarratasóir in ainm na heagraíochta, atá faoi stiúir choiste nó bhord na heagraíochta
· Tá cóip shínithe agus dhátaithe de bhunreacht nó meabhrán agus airteagail chomhlachais, mar is cuí, ar fáil

Féadfaidh Foras na Gaeilge cur leis na critéir cháilitheacha seo.

Má tá aon cheist agat faoi ghné ar bith de na critéir cháilitheacha, is féidir leat teagmháil a dhéanamh le Foras na Gaeilge roimh an spriocdháta.

3. Cé mhéad maoinithe is féidir linn a fháil?

Is féidir maoiniú bliana a fháil don tréimhse an 1 Feabhra go dtí an 31 Nollaig 2026. Má éiríonn le hiarratas, agus ag brath ar chiste na scéime, beidh idir €1,000 agus €8,000 ar fáil mar dheontas. 

Costais incháilithe

Beidh na costais thíos incháilithe faoin scéim do gach deontas a cheadófar:

· Ranníocaíochtaí i dtreo costais foirne agus riaracháin a bhaineann go dlúth leis an tionscadal litríochta amháin
· Ranníocaíochtaí i dtreo costais oifige, lena n-áirítear cíos agus billí, a bhaineann go dlúth leis an tionscadal litríochta amháin
· [bookmark: _Hlk97643933]Costais mhargaíochta a bhaineann go dlúth leis an tionscadal litríochta amháin
· Costais eile atá riachtanach don tionscadal litríochta ach iad a bheith réasúnta agus inchosanta

[bookmark: _Hlk131072567]Costais neamh-incháilithe

Beidh na costais thíos neamh-incháilithe faoin scéim do gach deontas a cheadófar:

· caiteachas caipitil, fostaíocht, urraíocht, aistriúchán, costais reatha, e.g. cíos, tuarastail, billí (seachas mar chuid de thionscadal), troscán, trealamh oifige
· costais nó tionscadail a tharlaíonn sula dtairgfimid deontas duit 
· costais nó tionscadail a bhfuil ceadúnas pleanála de dhíth ina leith 
· costais nó tionscadail atá míréasúnta i dtuairim Fhoras na Gaeilge
· [bookmark: _Hlk132799326]míreanna atá de fhreagracht maoinitheoirí eile, dúbláil ar aon tionscadal atá ann cheana féin
4. Cad é mar a mheasfar na hiarratais?

Úsáideann Foras na Gaeilge critéir mheasúnaithe le hiarratais a mheasúnú. Tá critéir mheasúnaithe na scéime leagtha amach thíos. Measfaimid agus scórálfaimid iarratais de réir na gcritéar seo. 

Is gá 65% ar a laghad a fháil le go mbronnfar deontas ar an iarratasóir.  

	Scéim na Litríochta

	Riachtanais
	Marc

	An gá atá leis an maoiniú
	10

	
	

	Caighdeán an iarratais
	

	Plean bliana le haghaidh 2026
	40

	Eolas faoi litríocht na Gaeilge a chur os comhair an phobail
	20

	
	

	Cumas na heagraíochta
	

	Cumas bainistíochta na heagraíochta
	20

	Cumas bainistíochta airgeadais na heagraíochta
	10

	
	

	Iomlán
	100



Coinníollacha ar leith 
Ní mór d’eagraíocht iarratas a ullmhú:

· a thacaíonn le haidhmeanna agus cuspóirí na scéime
· a bhfuil spriocanna ann atá sonrach, intomhaiste, uaillmhianach, faoi cheangal acmhainne agus faoi cheangal ama don tréimhse an 1 Feabhra 2026 go dtí an 31 Nollaig 2026
· a bhfuil costais incháilithe ag baint leis, atá ag teacht le coinníollacha na scéime
· a léiríonn nach bhfuil a ndóthain acmhainne ag an eagraíocht leis an tionscadal a reáchtáil iad féin, i.e. go bhfuil gá le maoiniú
· a léiríonn cumas na heagraíochta foinsí ioncaim nó maoinithe eile a aimsiú agus a bhainistiú a thacóidh le cur i bhfeidhm an iarratais

Gníomhaíochtaí nach bhfuil incháilithe do mhaoiniú tríd an scéim
· Saothar a scríobh, a aistriú nó a fhoilsiú in aon fhormáid; ba cheart d’fhoilsitheoirí aon iarratas maidir le foilsitheoireacht a dhéanamh faoi Scéim na Foilsitheoireachta
· Margaíocht ar shaothar atá foilsithe ag foilsitheoir a fhaigheann maoiniú faoi Scéim na Foilsitheoireachta; ba cheart don fhoilsitheoir aon iarratas maidir le cúrsaí margaíochta e.g. seoltaí leabhar, a dhéanamh faoi Scéim na Foilsitheoireachta
· Cúrsa oiliúna acadúla
· Tionscadail nach bhfuil ag teacht le haidhmeanna agus le cuspóirí na scéime
· Iarratais ó dhaoine aonair
· Iarratais ó dheontaithe reatha a fhaigheann níos mó ná €50,000 in aghaidh na bliana ó scéim deontais ar bith eile de chuid Fhoras na Gaeilge




5. Cad é mar a chuirfimid isteach air?

Sula dtabharfaidh tú faoin bhfoirm iarratais a chomhlánú léigh na treoirlínte ina n-iomláine arís agus déan cinnte go gcomhlíonann d’eagraíocht critéir cháilitheacha na scéime faoi mhír 2 thuas.

Caithfidh tú gach ceist a fhreagairt ar an bhfoirm iarratais.

Is é 12 meán lae, 12 Eanáir 2026 an spriocdháta le haghaidh iarratas a sheoladh ar ríomhphost amháin chuig leabhar@forasnagaeilge.ie.

Faoin eagraíocht féin atá sé a dhéanamh cinnte go bhfuil an t-iarratas comhlánaithe agus curtha isteach in am. Ní ghlacfar le haon iarratas i ndiaidh an spriocdháta. 

Má tá aon cheist agat faoi ghné ar bith den iarratais, déan teagmháil le Foras na Gaeilge roimh an spriocdháta.

6. Cad é a tharlóidh dár n-iarratas?

Déanfar gach iarratas bailí a mheas faoi na critéir luaite i mír 4 thuas.

[bookmark: _Hlk134879938]Cuirfear an cinneadh maoinithe in iúl d’eagraíochtaí trí theachtaireacht ag an seoladh ríomhphoist a chuir tú ar fáil.

Cealófar aon iarratas a ndéantar stocaireacht faoi le haon chomhalta boird nó le haon fhostaí de chuid Fhoras na Gaeilge. 

Cealófar aon iarratas ina dtugtar eolas míchruinn.

Is é feidhmeannas Fhoras na Gaeilge atá freagrach as gach cinneadh faoi gach tionscadal atá le maoiniú, agus a chuirfidh gach cinneadh maoinithe i gcrích.

7. Má éiríonn lenár n-iarratas?

Má éiríonn le d’iarratas cuirfimid tairiscint chugat ar ríomhphost ina mbeidh gach eolas ábhartha maidir le híocaíocht agus monatóireacht dheontas na scéime. 

Conradh dlíthiúil a bheidh sa tairiscint seo agus ní mór cloí le téarmaí agus coinníollacha an chonartha sin. Is féidir go ndéanfar aon sciar den deontas nó an deontas ar fad a chealú nó a aisghairm má sháraítear aon cheann de théarmaí nó choinníollacha an chonartha.

Ní mór cuntas bainc a bheith ann in ainm na heagraíochta, agus é a bheith faoi stiúir coiste nó boird. Is cóir gach íocaíocht ó dheontas Fhoras na Gaeilge a íoc as an gcuntas seo le go mbeidh cuntas scríofa ar fáil ar gach íocaíocht (e.g. seic, dochar díreach, cárta bainc a bhaineann leis an gcuntas, BACS etc.). 

Níl sé ceadmhach cárta pearsanta bainc nó cárta creidmheasa a úsáid agus ní cheadófar aisíocaíochtaí ón gcuntas chuig cárta pearsanta in aon chás. 

Ní chuirfidh Foras na Gaeilge maoiniú ar fáil d’íocaíochtaí a dhéantar le hairgead tirim.  

Ní dhéanfaidh Foras na Gaeilge aon mhaoiniú ar chaiteachas nach bhfuil ceadaithe roimh ré. Ní íocfar aon deontas go siarghabhálach. 

8. Cad é mar is féidir liom aiseolas a thabhairt, gearán a dhéanamh nó achomharc a lorg?

Cuireann Foras na Gaeilge fáilte roimh aon mholtaí nó aiseolas a bheadh agat faoin scéim seo.

Má tá ábhar gearáin agat faoin scéim seo is féidir sin a chur in iúl d’Fhoras na Gaeilge chomh maith.

Tá córas achomhairc i bhfeidhm ag Foras na Gaeilge. Mura bhfuil tú sásta leis an gcinneadh a rinneadh maidir le d’iarratas, is féidir leat athbhreithniú a lorg i scríbhinn taobh istigh de cheithre lá dhéag ó dháta na tairisceana faoin gcinneadh. Ní mór gach iarraidh ar athbhreithniú a bhunú ar na cúiseanna seo amháin:
i. Go ndearna Foras na Gaeilge míléamh ar an eolas a tugadh i rith an mheasúnaithe.
ii. Gur imigh Foras na Gaeilge, ar dhóigh shubstaintiúil, ón bpróiseas measúnaithe féin. 

